Document ID: 32015R0281

DELEGIRANA UREDBA KOMISIJE (EU) 2015/281
z dne 26. novembra 2014
o nadomestitvi prilog I in II Uredbe (EU) št. 1215/2012 Evropskega parlamenta in Sveta o pristojnosti in priznavanju ter izvrševanju sodnih odločb v civilnih in gospodarskih zadevah
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (EU) št. 1215/2012 Evropskega parlamenta in Sveta z dne 12. decembra 2012 o pristojnosti in priznavanju ter izvrševanju sodnih odločb v civilnih in gospodarskih zadevah (1) ter zlasti člena 77 Uredbe,
ob upoštevanju naslednjega:
(1)
Uredba (EU) št. 1215/2012 omogoča pretok sodnih odločb, javnih listin in sodnih poravnav v Uniji. Uporabljati se bo začela 10. januarja 2015.
(2)
Uredba (EU) št. 1215/2012 je v prilogah I in II določila obrazec za potrdilo o sodni odločbi v civilnih in gospodarskih zadevah ter obrazec za potrdilo o javni listini/sodni poravnavi v civilnih in gospodarskih zadevah.
(3)
Latvija je sprejela euro s 1. januarjem 2014. Zato bi bilo treba iz obrazcev črtati vse sklice na nekdanjo valuto Latvije. Litva bo sprejela euro s 1. januarjem 2015. Zato bi bilo treba iz obrazcev črtati vse sklice na valuto Litve.
(4)
Hrvaška je pristopila k Uniji 1. julija 2013. Zato bi bilo treba v obrazca vključiti sklice na Hrvaško in njeno valuto.
(5)
V skladu s členoma 1 in 2 Protokola št. 22 o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ni sodelovala pri sprejetju Uredbe (EU) št. 1215/2012, ki zato zanjo ni zavezujoča in se v njej ne uporablja.
(6)
Vendar pa je Danska v skladu s členom 3(2) Sporazuma med Evropsko skupnostjo in Kraljevino Dansko z dopisom z dne 20. decembra 2012 uradno obvestila (2) Komisijo o svoji odločitvi, da bo izvajala Uredbo (EU) št. 1215/2012. Zato bi bilo treba v obrazca vključiti sklice na Dansko in njeno valuto.
(7)
Zaradi jasnosti je primerno nadomestiti prilogi I in II.
(8)
Uredbo (EU) št. 1215/2012 bi bilo treba zato ustrezno spremeniti -
SPREJELA NASLEDNJO UREDBO:
Člen 1
Prilogi I in II k Uredbi (EU) št. 1215/2012 se nadomestita z besedilom iz Priloge k tej uredbi.
Člen 2
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v državah članicah v skladu s Pogodbama.
V Bruslju, 26. novembra 2014

Labels: 11
2
3
12
18
15